Μανώλης Αλυγιζάκης

Ζωή

Γεννήθηκε στο χωριό Κολυμπάρι, δυτικά από τα Χανιά της Κρήτης, το 1947. Σε ηλικία έντεκα χρονών, αντέγραψε το επικό-ρομαντικό ποίημα 'ΕΡΩΤΟΚΡΙΤΟΣ', που εκδόθηκε σε περιορισμένο αριθμό 100 αριθμημένων αντιτύπων και κυκλοφόρησε στην τιμή των 5.000 δολαρίων Καναδά για τους εκλεκτικούς συλλέκτες σπανίων βιβλίων: θεωρείται από τα ακριβότερα βιβλία του είδους στον κόσμο. Όταν ήταν ακόμα σε παιδική ηλικία, η οικογένειά του μετακόμισε πρώτα στη Θεσσαλονίκη και μετά στην Αθήνα, όπου σπούδασε παίρνοντας πτυχίο στις Πολιτικές Επιστήμες από το Πάντειο Πανεπιστήμιο. Υπηρέτησε τη στρατιωτική του θητεία για δυο χρόνια κι έπειτα μετανάστευσε στο Βανκούβερ του Καναδά, όπου ζει ως τώρα, και φοίτησε Αγγλική Φιλολογία στο Πανεπιστήμιο Σάιμον Φρέιζερ. Μετά από χρόνια δουλειάς ως βοηθός σιδηρουργού, εργάτης στα τραίνα, ταξιτζής και χρηματιστής, πήρε σύνταξη και τώρα ζει σ’ ένα προάστιο του Βανκούβερ όπου και ασχολείται με το γράψιμο, τον κήπο του και με ταξίδια. Γύρω στο τέλος του 2006, ίδρυσε τον  εκδοτικό οίκο Libros Libertad με σκοπό την έκδοση λογοτεχνικών βιβλίων.

Επιδράσεις, συγγραφική ωρίμανση και ποιητική τάση

Τις πρώτες του επιδράσεις αποτέλεσαν οι γνωστοί Έλληνες δάσκαλοι του 20ου αιώνα: Καβάφης, Σεφέρης, Ρίτσος, Ελύτης, στων οποίων τα έργα δεν αρκέστηκε μόνο στην ανάγνωση, αλλά αφιέρωσε το μεγαλύτερο μέρος της ζωής του, από τα εφηβικά του χρόνια, μελετώντας τους λεπτομερώς. Έχει επίσης επηρεαστεί και από τους παγκοσμίως γνωστούς και βραβευμένους ποιητές, όπως ο Νερούδα, ο Λόρκα, ο Έλιοτ, ο Μίλος, ο Ουίτμαν, ο Πάουντ, αλλά, όπως αναμένεται, και από Καναδούς ποιητές, όπως ο J. Michael Yates, η Susan Musgrave, ο Λέοναρντ Κόεν, ο Patrick Lane. Στοιχεία από τα έργα αυτών των ποιητών παρατηρούνται στα έργα του Μανώλη Αλυγιζάκη, η ποίησή του, ωστόσο, δεν μπορεί να λεχθεί ότι ανήκει σε κάποια ποιητική τάση. Γράφει και στα Ελληνικά και στα Αγγλικά με την ίδια άνεση, και, κατ'αυτόν, όταν γράφει ένα ποίημα από την μια γλώσσα (π.χ. Ελληνικά) στην άλλη (π.χ. Αγγλικά), και μετά το ξαναγράφει στη γλώσσα - πηγή (Ελληνικά) για δεύτερη φορά, το ποίημα αποκτά μια χάρη, μια ωραιότερη μορφή, την οποία θεωρεί ως την πιο εύγλωττη.
— Μανώλης Αλυγιζάκης, ΕΝΕΚΕΝ

Λογοτεχνικά επιτεύγματα

Έχει γράψει τρία μυθιστορήματα, έναν μεγάλο αριθμό βιβλίων ποίησης, διηγήματα. Ευρεία είναι η απήχηση των έργων του σε άρθρα και μελέτες, αλλά και σε λογοτεχνικά περιοδικά με κριτικές, ανθολογίες και εφημερίδες στον Καναδά, στις Ηνωμένες Πολιτείες της Αμερικής, Μεγάλη Βρετανία, στην Αυστραλία, Ρουμανία, Αυστρία/ Ουγγαρία, Σλοβακία, Λίβανο, Σουηδία, Βραζιλία, Πακιστάν και στην Ελλάδα. Η ποίηση του έχει μεταφραστεί στη Ρουμανική γλώσσα, στη Σουηδική, στην Ουγγρική, στην Αραβική, στα Ισπανικά, στα Γαλλικά, στα Γερμανικά, στη Σερβική, στην Πορτογαλική, Τουρκική και στη Ρωσική, στα Ουκρανικά, στα Ιαπωνικά, στα Κινέζικα, στα Ιταλικά, κι έχει παρουσιαστεί σε διάφορους φορείς των χωρών αυτών.  Η μετάφραση στα αγγλικά Άπαντα Γιώργου Σεφέρη, κατέληξε στις βραχείες λίστες των Ελληνικών Βραβείων Λογοτεχνίας για εκδόσεις του 2012. Τον Σεπτέμβριο του 2017, βραβεύθηκε με το Πρώτο Βραβείο Ποίησης στο Διεθνές Φεστιβάλ Μιχαήλ Εμινέσκου, στην Κράιοβα της Ρουμανίας . Έγινε επίτιμος καθηγητής και συνεργάτης της International Arts Academy και του απενεμήθη ο τιμητικός τίτλος Master of the Arts in Literature. Είναι ανώτερο μέλος της Federation of BC Writers, Λογοτεχνικός Σύμβουλος στο Surrey Muse και έχει διατελέσει αντιπρόεδρος της Royal City Literary and Arts Society (RCLAS) στο Νιου Γουέστμινστερ.